ananddey/assamese-wiki-corpus huggingface dataset:
সাৰিকা

সাৰিকা ঠাকুৰ এগৰাকী ভাৰতীয় অভিনেত্ৰী আৰু বেশভূষা ডিজাইনাৰ। ২০০৫ চনত ইংৰাজী ভাষাৰ পাৰজানিয়া ছবিৰ বাবে তেওঁ শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা লাভ কৰে। হে ৰাম (২০০১) ছবিখনৰ বাবে তেওঁ শ্ৰেষ্ঠ বেশভূষাৰ ৰাষ্ট্ৰীয় চলচ্চিত্ৰ বঁটাও লাভ কৰে।

প্ৰাৰম্ভিক জীৱন

নতুন দিল্লীৰ এটা মাৰাঠী ৰাজপুত বংশৰ পৰিয়ালত সাৰিকাৰ জন্ম হৈছিল। দেউতাকে তেওঁৰ কম বয়সতে তেওঁলোকৰ পৰিয়ালটো ত্যাগ কৰিছিল। তেতিয়াৰ পৰাই তেওঁৰ ওপৰত পৰিয়ালটোৰ ভাত-কাপোৰ যোগাৰ কৰাৰ দায়িত্ব আহি পৰিল। যিহেতু তেওঁ জীৱিকাৰ দায়িত্ব লবলগীয়া হৈছিল, সেয়েহে তেওঁ স্কুলীয়া শিক্ষা আহৰণ কৰিব নোৱাৰিলে।

কৰ্মজীৱন

১৯৬০ৰ দশকত ৫ বছৰ বয়সত সাৰিকাই শিশুশিল্পী হিচাপে মাষ্টাৰ সুৰজ নামেৰে ল’ৰাৰ ভূমিকাত নিজৰ চলচ্চিত্ৰ জীৱন আৰম্ভ কৰে। শিশু শিল্পী হিচাপে তেওঁৰ আটাইতকৈ উল্লেখযোগ্য আৰু জনপ্ৰিয় ভূমিকা আছিল ১৯৬৭ চনত ছুপাৰহিট সংগীত প্ৰধান ছবি হামৰাজত। ইয়াত তেওঁ বেবী সাৰিকা নামেৰে অভিনেত্ৰী বিমীৰ কন্যাৰ ভূমিকাত দেখা যায়। বহু শিশু চলচ্চিত্ৰতো তেওঁ অভিনয় কৰিছিল। পিছলৈ তেওঁ শচীনৰ সৈতে ৰাজশ্ৰী প্ৰডাকচনৰ গীত গাতা চলত নায়িকাৰ চৰিত্ৰত অভিনয় কৰে। শশীনৰ সৈতে তেওঁ বহু হিন্দী আৰু মাৰাঠী ছবিত যুটী বান্ধিছিল।

১৯৮৬ চনত সাৰিকাই শ্ৰুতি হাছান নামেৰে এটি কন্যা সন্তান জন্ম দিয়ে। কামাল হাছানৰ সৈতে বিবাহপাশত আবদ্ধ হোৱাৰ পিছত কেৰিয়াৰৰ শীৰ্ষত থকা অৱস্থাতে অভিনয় জীৱন ত্যাগ কৰি স্বামীৰ সৈতে চেন্নাইলৈ গুচি যায়। ১৯৯১ চনত তেওঁলোকৰ কনিষ্ঠা কন্যা অক্ষৰা হাছানৰ জন্ম হয়। ২০০৪ চনত কামাল হাছানৰ সৈতে বিবাহ বিচ্ছেদ হোৱাত হিন্দী ছবিলৈ প্ৰত্যাৱৰ্তন কৰে। বক্স অফিচত বিফল হোৱা ছেক্ৰেড ইভিল – এ ট্ৰু ষ্ট’ৰী ছবিখনত তেওঁ ইপ্সিতা ৰায় চক্ৰৱৰ্তীৰ চৰিত্ৰত অভিনয় কৰিছিল।

২০০০ চনত সাৰিকাই হে ৰাম ছবিখনৰ বাবে শ্ৰেষ্ঠ বেশভূষাৰ ৰাষ্ট্ৰীয় চলচ্চিত্ৰ বঁটা লাভ কৰে। ইংৰাজী ছবি পাৰজানিয়াত ২০০২ চনৰ ভাৰতৰ সংঘৰ্ষৰ সময়ত নিজৰ সন্তানক হেৰুওৱা এগৰাকী জোৰোষ্ট্ৰিয়ান মহিলাৰ ভূমিকাত অভিনয় কৰি তেওঁ শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা আজুৰি আনিবলৈ সক্ষম হয়। খালিদ মহম্মদে তেওঁৰ অভিনয়ৰ বিষয়ে হিন্দুস্তান টাইমছৰ বাবে লিখিছিল, “সাৰিকা আচৰিত ধৰণে সংযত আৰু জীৱন্ত, যাৰ বাবে আপুনি পাৰ্জানিয়াক অন্তৰৰ পৰা ভাল পাব।”

ভেজা ফ্ৰাইত (২০০৬) তেওঁ ৰজত কাপুৰৰ পত্নী শীতল থাদানীৰ চৰিত্ৰত অভিনয় কৰিছে। মনোৰমা ছিক্স ফিট আণ্ডাৰ ছবিখনতো এটা সৰু কিন্তু গুৰুত্বপূৰ্ণ চৰিত্ৰত তেওঁক দেখা গৈছিল। তেওঁৰ শেহতীয়া ছবি হৈছে শ্বুবাইট। নিৰ্মাণত বিলম্ব হোৱা এই ছবিখনত তেওঁ অমিতাভ বচ্চনৰ সৈতে অভিনয় কৰিছে।

অমিতাভ বচ্চনে মুখ্য চৰিত্ৰত অভিনয় কৰা চ’নী টিভিৰ যুধ ধাৰাবাহিকখনৰ যোগে তেওঁ টেলিভিছনৰ জগতত আত্মপ্ৰকাশ কৰে। অভিনয়ৰ উপৰিও ৰাজ কমল ফিল্মছ ইণ্টাৰনেশ্যনেলৰ কুৰুতিপুনাল (১৯৯৫) ছবিখনত সাজ-পোছাক ডিজাইনাৰ, শব্দ ডিজাইনাৰ আৰু সহযোগী পৰিচালক হিচাপেও কাম কৰিছিল।

বঁটা আৰু স্বীকৃতি

২০০৫: শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা (ইংৰাজী ছবি পাৰজানিয়াৰ বাবে)।
২০০০: শ্ৰেষ্ঠ বেশভূষাৰ ৰাষ্ট্ৰীয় চলচ্চিত্ৰ বঁটা (হে ৰাম ছবিৰ বাবে)।

তথ্যউৎস

বাহ্যিক সংযোগ

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:শ্ৰেষ্ঠ বেশভূষাৰ ৰাষ্ট্ৰীয় চলচ্চিত্ৰ বঁটা বিজয়ী
জুমণি নেওগ

জুমণি নেওগ বা 'নন্দিনী জুমণি' বলিউডৰ এগৰাকী অসমীয়া মডেল আৰু অভিনেত্ৰী। তেওঁৰ জন্ম হৈছিল জন্ম বিশ্বনাথ চাৰিআলিৰ লেহু গাঁৱত। পুণা বিশ্ববিদ্যালয়ৰ স্নাতকোত্তৰ নন্দিনী এগৰাকী IPS বিষয়া হোৱাৰ মন আছিল। কিন্তু বিশ্ববিদ্যালয়ত পঢ়ি থকা কালতে তেওঁ গ্লেমাৰৰ জগতত নামি পৰে। বলিউডত তেওঁ "ক্ৰেজী কেট" নামেৰেও পৰিচিত।

কৰ্মৰাজী

'কলগেট জেল' আৰু 'চানচুই টিভি'ৰ মডেল হিছাপে মডেলিংৰে কেৰিয়াৰ আৰম্ভ কৰা নন্দিনী বৰ্তমান মুম্বাই চলচিত্ৰ জগতৰ চিনাকি নাম।

ভিডিঅ' এলবাম

বিকিনি লাউঞ্জ
ক্ৰেজিকেট
ৰিটাৰ্ণ অব ক্ৰেজিকেট
কুল ক্ৰেজিকেট

অসমীয়া চলচিত্ৰ

তুমিয়ে মোৰ কল্পনাৰ

হিন্দী চলচিত্ৰ

'কচক'(লাকী আলিৰ সৈতে)
'বনি এণ্ড বাবলু'(কে.কে মেননৰ সৈতে)

ইতিমধ্যে নন্দিনীয়ে বিশ্বৰ বিভিন্ন প্ৰান্তত পাঁছশৰো অধিক মঞ্চ অনুষ্ঠান পৰিবেশন কৰিছে। তেওঁ 'হিন্দুস্তান টাইমচ কাফেৰ' এগৰাকী স্তম্ভ লেখিকা আছিল।

তথ্য সংগ্ৰহ

বাহ্যিক সংযোগ

আনুষ্ঠানিক ৱেবছাইট

শ্ৰেণী:অসমীয়া চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় অভিনেত্ৰী
অসম বিজ্ঞান সমিতি

অসম বিজ্ঞান সমিতি বিজ্ঞান জনপ্ৰিয়কৰণৰ বাবে কাম কৰা এটা স্বেচ্ছাসেৱী সংগঠন। ইয়াক ১৯৫৩ চনৰ ১৩ ফ্ৰেব্ৰুৱাৰীত “গৌহাটী বিজ্ঞান সমিতি’’ নামেৰে প্ৰতিষ্ঠা কৰা হৈছিল। ১৯৫৬ চনত ইয়াৰ নাম “অসম বিজ্ঞান সমিতি’’ কৰা হয়৷ অসমজুৰি সংগঠনটোৰ এশটা শাখা আছে৷ মেঘালয়ৰ গাৰো পাহাৰৰ টিক্ৰিকিলাতো ইয়াৰ এটা শাখা আছে৷ সংগঠনটোৰ বৰ্তমানৰ সভাপতি ড° মোহন চন্দ্ৰ কলিতা আৰু সাধাৰণ সম্পাদক (কাৰ্যবাহী) মৃণাল কুমাৰ হাজৰিকা৷

১৯৬১ চনৰ পৰা অসম বিজ্ঞান সমিতিয়ে বিজ্ঞান জেউতি নামৰ এই দুমহীয়া জনপ্ৰিয় বিজ্ঞান-আলোচনীখন প্ৰকাশ কৰি আহিছে। বৰ্তমান বিজ্ঞান জেউতিৰ সম্পাদক ড° পবন কুমাৰ চহৰীয়া।

সভাপতিসকল

বিজ্ঞান জেউতিৰ সম্পাদকসকল

(১ম প্ৰকাশৰ পৰা ১২শ বৰ্ষ (১৯৭৬) লৈ তিনিমহীয়া; ১৩শ বৰ্শ (১৯৭৭) ৰ পৰা দুমহীয়া)
ড° মিনধৰ বৰঠাকুৰ (১/১ ৰ পৰা ১/৩ লৈ) – ১৯৬১-৬২
ড° ভবেন্দ্ৰ নাথ শইকীয়া (১/৪ ৰ পৰা ২/৩ লৈ) – ১৯৬৩-৬৪
ড° মহম্মদ তাহেৰ (২/৪) - ১৯৬৪
ড° ভুৱন মোহন দাস (৩/১ ৰ পৰা ৩/৪ লৈ) – ১৯৬৬-৬৭
ড° শ্যামাপ্ৰসাদ শৰ্মা (৪/১ ৰ পৰা ৭/৪ লৈ) – ১৯৬৮-৭২
ড° চন্দ্ৰমোহন শৰ্মা (৮/১ ৰ পৰা ১৪/৬ লৈ) – ১৯৭২-৭৮
ড° পবিন্দ্ৰনাথ দত্ত (১৫/১ ৰ পৰা ১৬/৬ লৈ) – ১৯৭৯-৮১
ড° সোণেশ্বৰ শৰ্মা (১৭/১ ৰ পৰা ১৯/৬ লৈ) – ১৯৮২-৮৪
দীনেশ বৈশ্য (২০/১ ৰ পৰা ২১/৬ লৈ) – ১৯৮৫-৮৬
ড° শ্যামাপ্ৰসাদ শৰ্মা (২২/১ ৰ পৰা ২৩/৬ লৈ) – ১৯৮৭-৮৯
ড° শিৱনাথ বৰ্মন (২৪/১ ৰ পৰা ২৬/১ লৈ) – ১৯৮৯-৯১
বসন্ত ডেকা (২৬/২ ৰ পৰা ২৯/৪ লৈ) – ১৯৯১-৯৫
ড° নীলমণি বৰা (২৯/৫, ২৯/৬) - ১৯৯৫
ড° অলক কুমাৰ বুঢ়াগোঁহাই (৩০/১ ৰ পৰা ৩১/৬ লৈ) – ১৯৯৫-৯৭
চাকিল জামাল (৩২/১ ৰ পৰা ৩১/৬ লৈ) - ১৯৯৭
ড° প্ৰদীপ শৰ্মা (৩২/৪ ৰ পৰা ৩৩/৫ লৈ) -১৯৯৭-৯৯
ক্ষীৰধৰ বৰুৱা (৩৩/৫ ৰ পৰা) – ১৯৯৯
মৌচম হাজৰিকা
ড৹ জগদীন্দ্ৰ ৰায়চৌধুৰী

তথ্যসূত্ৰ

বাহ্যিক সংযোগ

শ্ৰেণী:বিজ্ঞান
শ্ৰেণী:অসমৰ শৈক্ষিক প্ৰতিষ্ঠান
নাগাৰ্জুন

নাগাৰ্জুন (আনুমানিক ১৫০-২৫০ খ্ৰীষ্টাব্দ) আছিল গৌতম বুদ্ধৰ পিছৰ অন্যতম প্ৰভাৱশালী বৌদ্ধ দাৰ্শনিক। শিষ্য আৰ্যদেৱৰ সৈতে ‘মহাযান’ বৌদ্ধ ধৰ্মৰ ‘গৌণ’ শাখা প্ৰতিষ্ঠা কৰাৰ কৃতিত্ব তেওঁক দিয়া হয়। তেওঁক ‘প্ৰজ্ঞা পৰমিতা সূত্ৰ’ সম্পৰ্কীয় দৰ্শনৰ উন্নিতকৰণৰ কৃতিত্ব দিয়া হয় আৰু কিছুমান বিৱৰণী অনুসৰি তেওঁ আনুষংগিক মন্ত্ৰসমূহ নাগ (সৰ্প বা ড্ৰেগন)ৰ পৰা উদ্ধাৰ কৰি পৃথিৱীত প্ৰকাশ কৰে। তেওঁ ঔষধি ৰসায়ন বিজ্ঞানৰ ওপৰত কেইবাখনো গ্ৰন্থ ৰচনা কৰাৰ লগতে নালন্দা বিশ্ববিদ্যালয়ৰ অধ্যক্ষ হিচাপে কাৰ্যনিৰ্বাহ কৰা বুলি ধাৰণা কৰা হয়।

ইতিহাস

নাগাৰ্জুনৰ জীৱনৰ বিষয়ে বহুত কমেইহে জনা যায়, কিয়নো তেওঁৰ বিষয়ে যিখিনি আছে সেয়া নাগাৰ্জুনৰ মৃত্যুৰ শ শ বছৰৰ পাছতো চীনা আৰু তিব্বতী ভাষাত লিখা হৈছে। একাংশ সূত্ৰৰ মতে নাগাৰ্জুন এজন দক্ষিণ ভাৰতীয় ব্যক্তি৷ আন একাংশ পণ্ডিতৰ মতে নাগাৰ্জুন আছিল সতবাহন বংশৰ এজন ৰজাৰ উপদেষ্টা৷

চতুৰ্থ-পঞ্চম শতিকাত কুমাৰজীৱে অনুবাদ কৰা জীৱনী অনুসৰি নাগাৰ্জুনৰ জন্ম ব্ৰাহ্মণ পৰিয়ালত হৈছিল। পৰৱৰ্তী সময়ত নাগাৰ্জুনে বৌদ্ধ ধৰ্মত দিক্ষিত হয়।

তথ্যসূত্ৰ

শ্ৰেণী:ভাৰতীয় ব্যক্তি
শ্ৰেণী:দাৰ্শনিক
শ্ৰেণী:বৌদ্ধ ধৰ্ম
খান আব্দুল গফ্ফৰ খান

খান আব্দুল গফুৰ খান(, পেছত':خان عبدالغفار خان সান আব্দুল-গ়াফ়্ফ়াৰ সান) (১৮৯০-১৯৮৮) আছিল এজন পাছতুন ৰাজনীতিবিদ আৰু ভাৰতত ব্ৰিটিছ শাসনৰ বিৰুদ্ধে অহিংসা আন্দোলনত ভাগ লোৱা এজন ধৰ্মীয় নেতা। তেখেতে ১৯৪২ চনৰ আইন অমান্য আন্দোলন আৰু ভাৰত ত্যাগ আন্দোলনৰ সক্ৰিয় অংশগ্ৰহণকাৰী আছিল। তেখেতে আজীৱন অহিংসাৰ পথত চলা ধাৰ্মিক মুছলমান আছিল আৰু মহাত্মা গান্ধীৰ নিকট বন্ধু আছিল। তেখেতক ফকৰ-এ-আফগান (আফগানৰ গৌৰৱ), বাদশ্বাহ খান (ৰজা খান) আৰু ছৰহদী গান্ধী (সীমান্তৰ গান্ধী) উপাধিৰেও জনা গৈছিল। ১৯৮৭ চনত ভাৰতৰ নাগৰিকত্ব নথকাকৈয়ে তেখেতক সৰ্বোচ্চ অসামৰিক বঁটা ভাৰত-ৰত্নৰে বিভূষিত কৰা হয়।

জন্ম আৰু পৰিয়াল

গফুৰ খানৰ জন্ম হয় ১৮৯০ চনত পেছোৱাৰৰ পৰা ত্ৰিশ মাইল দূৰত থকা উতমানজায় গাঁৱত। তেওঁৰ আব্বাজানৰ নাম আছিল খান বাহাৰাম খান। বাহাৰাম খান এজন প্ৰতিপত্তিশালী জমিদাৰ আছিল।
নেহৰু বঁটা, (১৯৬৯)

উপাধি

ফকৰ-ই- আফগান,
ফখৰে পাঠান,
গান্ধী -এ-চৰহাদ,
সীমান্ত গান্ধী,
সীমান্ত কেশৰী,
বাদশ্বাহ খান।

তথ্য সংগ্ৰহ

গ্ৰন্থ সংযোগ

Caroe, Olaf. 1984. The Pathans: 500 B.C.-A.D. 1957 (Oxford in Asia Historical Reprints)." Oxford University Press. ISBN 0-19-577221-0
Khan Abdul Ghaffar Khan (1969). My life and struggle: Autobiography of Badshah Khan (as narrated to K.B. Narang). Translated by Helen Bouman. Hind Pocket Books, New Delhi.
Rajmohan Gandhi (2004). Ghaffar Khan: non-violent Badshah of the Pakhtuns. Viking, New Delhi. ISBN 0-670-05765-7.
Eknath Easwaran (1999). Nonviolent Soldier of Islam: Ghaffar Khan, a man to match his mountains. Nilgiri Press , Tomales, CA. ISBN 1-888314-00-1
Khan Abdul Ghaffar Khan: A True Servant of Humanity by Girdhari Lal Puri pp 188–190.
Mukulika Banerjee (2000). Pathan Unarmed: Opposition & Memory in the North West Frontier. School of American Research Press. ISBN 0-933452-68-3
Pilgrimage for Peace: Gandhi and Frontier Gandhi Among N.W.F. Pathans, Pyarelal, Ahmedabad, Navajivan Publishing House, 1950.
Tah Da Qam Da Zrah Da Raza, Abdul Ghaffar Khan, Mardan [Khyber-Pakhtunkhwa] Ulasi Adabi Tolanah, 1990.
Thrown to the Wolves: Abdul Ghaffar, Pyarelal, Calcutta, Eastlight Book House, 1966.

বাহ্যিক সংযোগ

Khan Abdul Ghaffar Khan: Pakistan’s Forgotten Quaid (NewAgeIslam)
Pashtun boycott and barred in Pakistan referendum
Khan Abdul Ghaffar Khan Biography by Afghan Wiki
bachakhan.com (website dedicated to Bacha Khan
Bacha Khan: The grandest Pakhtoon Hero (biography at afghanan.net)
Badshah Khan (biography at mkgandhi.org)
Ghani Khan (Poet and son of Ghaffar Khan); Interview, film, and sound recordings
Interview with Ghaffar Khan
Pervez Khan: Remembering Baacha Khan: memory of his courage to stay for ever

শ্ৰেণী:ভাৰতৰ স্বাধীনতা সংগ্ৰামী
শ্ৰেণী:ভাৰত ৰত্ন বঁটা বিজয়ী
শ্ৰেণী:ভাৰতৰ ব্যক্তি
শিল্পী তোৰ মনত আছিল

শিল্পী তোৰ মনত আছিল

ন জীৱনৰ ছবি

শিল্পী তোৰ প্ৰাণত আছিল

ন সপোনৰ কবি

ছবিয়ে কবিয়ে সখি পতাই

একেটি হৈ ৰ’ল

এটি জ্যোতি হ’ল ৷

ছবি অঁকা শিল্পী কবিৰ গান শুনিবি

পৃথিৱীৰ যি নুফুলি আছ শিয়ঁৰি ফুলিবি ৷

আজি, ফুলিবলৈ নোপোৱাৰ বসন্ত চুমা মাগক ৷৷

শ্ৰেণী:জ্যোতি সঙ্গীত
মহানগৰ

মহানগৰ ) ১৯৬৩ চনত সত্যজিৎ ৰায়ৰ দ্বাৰা ৰচিত আৰু পৰিচালিত এখন ভাৰতীয় বাংলা ভাষাৰ নাট্যধৰ্মী ছবি; মুখ্য চৰিত্ৰত অভিনয় কৰিছিল মাধৱী মুখাৰ্জীয়ে। নৰেন্দ্ৰনাথ মিত্ৰৰ অৱতৰণিকা শীৰ্ষক চুটিগল্পৰ আধাৰত নিৰ্মিত এই ছবিখনত এগৰাকী গৃহিণীৰ কাহিনী কোৱা হৈছে, যিয়ে এগৰাকী বিক্ৰেতাৰ চাকৰি কৰি নিজৰ পৰম্পৰাবাদী পৰিয়ালটোক বিচলিত কৰি পেলায়। এই ছবিখনত পৰৱৰ্তী কালৰ হিন্দী চলচ্চিত্ৰৰ অন্যতম আগশাৰীৰ অভিনেত্ৰী জয়া ভাদুৰীৰ পৰ্দাত প্ৰথম উপস্থিতি আছিল।

১৯৬৩ চনৰ প্ৰথমাৰ্ধত কলিকতাত শ্বুটিং কৰা মহানগৰখন আছিল সত্যজিৎ পৰিচালিত প্ৰথমখন ছবি, য’ত সম্পূৰ্ণৰূপে তেওঁৰ জন্মভূমি কলিকতাৰ পটভূমিত নিৰ্মিত হৈছিল। ছবিখনে চহৰীয়া মধ্যবিত্ত শ্ৰেণীৰ সমসাময়িক বাস্তৱতাক প্ৰতিফলিত কৰিছিল, য’ত মহিলাসকলে কাম কৰিবলৈ বাহিৰলৈ ওলাই অহাতো কেৱল মুক্তিৰ ধাৰণাৰে পৰিচালিত নহয়, বৰঞ্চ ই এক অৰ্থনৈতিক বাস্তৱত পৰিণত হৈছিল। ছবিখনত পিতৃতান্ত্ৰিক দৃষ্টিভংগী আৰু সামাজিক গতিশীলতাৰ ওপৰত আত্মবিশ্বাসী শ্ৰমজীৱী মহিলাগৰাকীৰ প্ৰভাৱ পৰীক্ষা কৰা হৈছে।

বঁটা

১৯৬৪ চনত ১৪তম বাৰ্লিন আন্তঃৰাষ্ট্ৰীয় চলচ্চিত্ৰ মহোৎসৱত সত্যজিৎ ৰায়ে শ্ৰেষ্ঠ পৰিচালকৰ গোল্ডেন বিয়েৰ বঁটা লাভ কৰে।
৩৬তম একাডেমী বঁটাত এই ছবিখনক শ্ৰেষ্ঠ বিদেশী ভাষাৰ ছবিৰ ভাৰতীয় প্ৰৱেশ হিচাপে নিৰ্বাচিত কৰা হৈছিল যদিও এই বঁটাৰ বাবে চূড়ান্ত পাঁচখন মনোনীত ছবিৰ ভিতৰত অন্যতম হিচাপে নিৰ্বাচিত হোৱা নাছিল।
একাদশ ৰাষ্ট্ৰীয় চলচ্চিত্ৰ বঁটাত এই ছবিখনে তৃতীয় শ্ৰেষ্ঠ পূৰ্ণদৈৰ্ঘ্য ছবিৰ সৰ্বভাৰতীয় প্ৰমাণপত্ৰ লাভ কৰে।
মহানগৰে ১৯৬৩ চনত প্ৰথম ফিল্মফেয়াৰ শ্ৰেষ্ঠ বাংলা চলচ্চিত্ৰৰ বঁটা লাভ কৰে।

তথ্য সংগ্ৰহ

বাহ্যিক সংযোগ

Mahanagar (www.satyajitray.org)
The Big City: A Woman's Place – an essay by Chandak Sengoopta at the Criterion Collection

শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:১৯৬৩ বৰ্ষৰ চলচ্চিত্ৰ
শ্ৰেণী:তৃতীয় শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:সত্যজিৎ ৰায়
মেলিটি (শ্ৰুতিকথা)

মেলিটি (প্ৰাচীন গ্ৰীক: Μελίτη, ইংৰাজী: Melite বা Melita; আক্ষৰিক অৰ্থ: ′শান্ত, মৌ মিঠা′ বা ′গৌৰৱময়, ভয়ংকৰ′) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

মেলিটি গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত মেলিটিও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
তাছি ছ'জোম

তাছি ছ'জোম (Dzongkha: བཀྲིས་ཆོས་འཛོམས་) এগৰাকী ভূটানী উকীল আৰু আইনবিদ যিয়ে ২০১২ চনত দেশৰ উচ্চতম ন্যায়ালয়ত নিযুক্তি পোৱা প্ৰথমগৰাকী মহিলা হিচাপে পৰিগণিত হয়।২০২৩ চনত ছ'জোমক... ভূটানৰ ৰাষ্ট্ৰীয় পৰিষদৰ পাঁচজন বিশিষ্ট সদস্যৰ ভিতৰত এজন হিচাপে কাম কৰে।

শিক্ষা

ছ'জম ২০০৫–২০০৬ চনত ৱাশ্বিংটন ডি চিৰ আমেৰিকান ইউনিভাৰ্চিটিৰ ৱাশ্বিংটন কলেজ অৱ ল'ৰ হুবাৰ্ট হামফ্ৰেৰ ফেলো আছিল। অধ্যাপক ষ্টিফেন ৱাৰ্মিয়েলে তেওঁক আতিথ্য প্ৰদান কৰিছিল আৰু কিশোৰ আদালত ব্যৱস্থা আৰু মহিলাৰ বিষয়সমূহ অধ্যয়ন কৰিছিল।

কেৰিয়াৰ

ছ'জোমে বিভিন্ন জিলা আদালতত ন্যায়াধীশ হিচাপে কাৰ্যনিৰ্বাহ কৰিছিল, তেনে কৰা প্ৰথম মহিলা। তেওঁ উচ্চ ন্যায়ালয়তো কাৰ্যনিৰ্বাহ কৰিছিল, আৰু ৰয়েল জুডিচিয়াল চাৰ্ভিচ কাউন্সিলৰ অধ্যক্ষ হিচাপেও কাৰ্যনিৰ্বাহ কৰিছিল। মহিলাৰ বিষয় আৰু কিশোৰ গোচৰৰ প্ৰতি বিশেষ আগ্ৰহ প্ৰকাশ কৰিছে আৰু ভূটানত সুকীয়া কিশোৰ আদালত ব্যৱস্থা স্থাপনৰ কাম কৰিছে। তেওঁ আদালতৰ প্ৰথম আৰু একমাত্ৰ মহিলা ন্যায়াধীশ। আদালতৰ আটাইতকৈ কম বয়সীয়া সদস্যও।
২০১৩ আৰু ২০১৫ চনত ছ'জমে ড্ৰুক গ্যালপো (ড্ৰেগন কিং) জিগমে খেছাৰ নামগিয়েল ৱাংচুকৰ পৰা ৰয়েল চিভিল চাৰ্ভিচৰ বঁটা লাভ কৰে। লগতে ২০২৩ চনত তেওঁক কাউন্সিলৰ অসামৰিক সেৱাৰ স্বৰ্ণ পদক প্ৰদান কৰা হয়।

ব্যক্তিগত জীৱন

ছ'জোম বিবাহিত আৰু তেওঁৰ দুটা সন্তান আছে।

তথ্যসূত্ৰ
তুমি যদি কোৱা

তুমি যদি কোৱা এখন অসমীয়া ভাষাৰ ৰোমাণ্টিক বোলছবি৷ এই বোলছবিখনৰ পৰিচালনা আৰু সংলাপ চিম্পল গগৈৰ৷ এল এন ফিল্মছৰ বেনাৰত জিতুমণি টেৰণে এই বোলছবিৰ প্ৰযোজনা কৰে৷ এই বোলছবিত অভিনয় কৰা উল্লেখযোগ্য শিল্পীসকল হৈছে- প্ৰসেনজিত বৰা, জুপিতৰা ভূঞা, মুনমী কলিতা, ৰূপম শৰ্মা, প্ৰিন্স, ভাস্কৰ ৰঞ্জন, ৰঞ্জন দত্ত আৰু কৃষ্ণ৷ বোলছবিখনৰ কাহিনী গৌতম ৰাভাৰ৷ ২০১৩ চনৰ ১৪ জুন তাৰিখে এই বোলছবিখনে মুক্তি লাভ কৰে৷

কাহিনীভাগ

নতুন প্ৰজন্মৰ ধ্যান ধাৰণাৰ ভিত্তিত বোলছবিখনৰ কাহিনীভাগ ৰচিত হৈছে৷ এই কাহিনীত সংগীতপ্ৰেমী যুৱককেইজনমানৰ নিজৰ গানৰ বেণ্ডক সংগীতৰ জগতখনত প্ৰতিষ্ঠাৰ বাবে কৰা সংগ্ৰাম দেখুউৱা হৈছে৷

সংগীত

বোলছবিখনৰ সংগীত পৰিচালনা কৰিছে চন্দন বেজবৰুৱাই৷ গীতসমূহ গাইছে জুবিন গাৰ্গ, অনন্যা, দীক্ষু আদি গায়কসকলে৷

অভিনয়ত

প্ৰসেনজিত বৰা
জুপিতৰা ভূঞা
মুনমী কলিতা
ৰূপম শৰ্মা
ভাস্কৰ ৰঞ্জন
ৰঞ্জন দত্ত
কৃষ্ণ

কলা-কুশলী

প্ৰযোজনা-জিতুমণি টেৰণ
পৰিচালনা/সংলাপ- চিম্পল গগৈ
কাহিনী- গৌতম ৰাভা
সংগীত-চন্দন বেজবৰুৱা

তথ্যসূত্ৰ

শ্ৰেণী:২০১৩ বৰ্ষৰ অসমীয়া চলচ্চিত্ৰ
শ্ৰেণী:অসমীয়া চলচ্চিত্ৰ
শ্ৰেণী:২০১০ দশকৰ অসমীয়া চলচ্চিত্ৰ
ৰত্ন কন্দলী শৰ্মা কটকী

ৰত্ন কন্দলী শৰ্মা কটকী (১৭-১৮ শতিকা) স্বৰ্গদেউ ৰুদ্ৰসিংহৰ কটকী আছিল। ১৭১০ চনৰপৰা ১৫ চনলৈ মুঠতে তিনিবাৰ অৰ্জুন দাস বৈৰাগীৰ লগত ত্ৰিপুৰা ৰাজ্যলৈ স্বৰ্গদেউৰ সন্দেশ লৈ গৈছিল। মোগল আক্ৰমণৰ বিৰুদ্ধে থিয় দিবলৈ স্বৰ্গদেৱে ত্ৰিপুৰা ৰাজ্যৰ সহায় বিচাৰি বাৰ্তা পঠিয়াইছিল। ১৭২৪ চনত অৰ্জুন দাসৰ সৈতে যুটীয়াকৈ 'ত্ৰিপুৰা বুৰঞ্জী' ৰচনা কৰে।

তথ্য সমল

শ্ৰেণী:সংক্ষিপ্ত জীৱনী
গ্ৰন্থমেলা

গ্ৰন্থমেলাৰ সংজ্ঞা : গ্ৰন্থমেলা হ'ল এটা বাণিজ্যিক অনুষ্ঠান য'ত প্ৰকাশকে কিতাপ প্ৰদৰ্শন আৰু ব্যৱসায় কৰে। গ্ৰন্থ হ’ল আধুনিক যুগৰ আটাইতকৈ মহত্তম উপাদান। ছপাখানাৰ আৱিষ্কাৰৰ লগে লগে গ্ৰন্থৰ প্ৰচাৰ বাঢ়িবলৈ আৰম্ভ কৰে আৰু ইয়াৰ ফলত জ্ঞান-বিজ্ঞানৰ সীমা বিস্তৃত হ’বলৈ ধৰিলে। আগতে গ্ৰন্থ ৰচিত হৈছিল যদিও সেইবােৰ মুষ্টিমেয় মানুহৰ হাতত থুপ খাই আছিল। তাৰপৰা বাহিৰা মানুহ বৰ বিশেষ লাভৱান হ’ব পৰা নাছিল। এতিয়া বিশ্বৰ বিভিন্ন গ্ৰন্থ পাব পৰা হৈছে মুদ্ৰাযন্ত্ৰ আৰু যােগাযাগ ব্যৱস্থাৰ উন্নতিৰ কাৰণে গ্ৰন্থ সম্পৰ্কে আমাক এক সুন্দৰ অভিজ্ঞতা প্ৰদান কৰে এই গ্ৰন্থমেলাসমূহে।

গ্ৰন্থমেলাৰ দ্বাৰা সমাজৰ সকলো শ্ৰেণীৰ লোক উপকৃত হব পাৰে বিশেষকৈ ছাত্র-ছাত্রী তথা বিভিন্ন প্ৰতিযোগিতামূলক পৰীক্ষাৰ বাবে প্রস্তুতি চলাই থকা যুবক যুৱতীয়ে ইয়াত উপলব্ধ কিতাপ সংগ্রহ কৰি জ্ঞান আহৰণ কৰিব পাৰে |

তথ্য সংগ্ৰহ
গ্ৰীটিংছ কাৰ্ড

গ্ৰীটিংছ কাৰ্ড শুভেচ্ছা, অভিনন্দন, অভিবাদন আদি জনাই প্ৰেৰণ কৰা শুভেচ্ছা পত্ৰ। অতি প্ৰাচীন কালৰে পৰাই বিভিন্ন উপহাৰৰ মাধ্যমেৰে শুভেচ্ছা জনোৱাৰ নিয়ম মানৱ সমাজত প্ৰচলিত হৈ আছে। প্ৰাচীন কালত (এতিয়াও) ফুলৰ থোপা, কাৰু-কাৰ্য খোদিত কাঠৰ টুকুৰা, জলফাইৰ ডালেৰে নিৰ্মিত সুন্দৰ সামগ্ৰী, সুগন্ধিৰ বটল, সোণপানী চৰোৱা পাত্ৰ আদিক শুভেচ্ছা আদান-প্ৰদানৰ সামগ্ৰীৰূপে ব্যৱহাৰ কৰা হৈছিল। মিছৰ দেশৰ মানুহে সুগন্ধি বটল, সুগন্ধিতেল সনা কাপোৰ, খাদ্য আদিৰ টোপোলাত "Au Abnab" (All Good Luck), অৰ্থাৎ "সমস্ত শুভেচ্ছাৰে" কথাষাৰ বন্ধু-বান্ধবী, আত্মীয়-স্বজনলৈ শুভেচ্ছা জনাই লিখিছিল। খ্ৰীষ্টপূৰ্ব যুগৰ ৰোমত নৱবৰ্ষৰ দিনটোত আপোনজনক শুভেচ্ছাবাণী লিখা, তাম বা আন ধাতুৰ মসৃণ মোহৰ নতুবা ঘৰৰ কামত ব্যৱহাৰ কৰিব পৰা তেলৰ চাকি আদি উপহাৰ দিয়াৰ নিয়ম আছিল। সেই উপহাৰবোৰত "Anno Novo Faustum"(নতুন বছৰ সুখৰ আৰু সমৃদ্ধিৰ হওঁক) বুলি লিখি দিছিল। ইউৰোপৰ কোনো কোনো দেশত খ্ৰীষ্টীয় বৰ্ষৰ আৰম্ভণিৰ পৰা কাৰুকাৰ্য খচিত কিছুমান ৰং-বিৰঙৰ কাঠৰদ্বাৰা শুভেচ্ছা জনাইছিল। চীনা সকলৰ মাজত আজিকালিৰদৰে গ্ৰীটিংছ কাৰ্ডৰ প্ৰচলন আছিল বুলি জনা যায়। চীনৰ জাতীয় সংগ্ৰহালয়ত সংৰক্ষিত তথ্যৰ পৰা ইয়াৰ উমান পোৱা যায়। ষষ্ঠ শতিকাৰ মিচৰীয় কবৰতো মৃতকৰ ব্যক্তিগত গ্ৰীটিংছ কাৰ্ড উদ্ধাৰ কৰা হৈছে। চতুৰ্দশ শতিকাত ফ্ৰান্স, জাপান আদি দেশত কোনো বিশেষ অনুষ্ঠানত কাঠত খোদিত কৰি শুভেচ্ছা বা ওলগবাণী জনোৱা হৈছিল। কিন্তু তাৰো আগতে দ্বাদশ শতিকাতে ভাৰতত কোনো বিশেষ আড়ম্বৰপূৰ্ণ অনুষ্ঠান উপলক্ষে শুভেচ্ছামূলক ঘোষণা তামৰ ফলিত লিপিবদ্ধ কৰি দিয়াৰ প্ৰথা প্ৰচলিত আছিল। সেই ঐতিহ্যকে অনুকৰণ কৰি আজিও ভাৰতত মুক্তি যুজাঁৰু, সন্মানীয় ব্যক্তি আদিক তাম্ৰ ফলি- প্ৰশস্তি পত্ৰ আদি প্ৰদান কৰা হয়। খ্ৰীষ্টীয় নৱম-দশম শতিকাতো ভাৰতত প্ৰেমিক প্ৰেমিকাই শুভেচ্ছা পত্ৰ বা গ্ৰীটিংছ কাৰ্ড প্ৰেৰণ কৰা কথা জনা যায় । সেই সময়ৰ কবি ৰাজশেখৰৰ " কৰ্পূৰ মঞ্জৰী" ত এই কথাৰ উল্লেখ আছে।

ইতিহাস

আধুনিক গ্ৰীটিংছ কাৰ্ড ৰ জন্মদাতা বুলি ইংলেণ্ডৰ যোছেফ চি হৰ্চলি (Joseph C Horshley ) নামৰ লোকজনকে কোৱা হয়। ১৮৪৩ চনত যোচেফে তেওঁৰ প্ৰিয়বন্ধু ছাৰ হেনৰী ক'ললৈ (১৮০৮-১৮৮২) বৰদিনৰ শুভেচ্ছা জনাবলৈ আঁকি দিয়া কাৰ্ডখনকে আধুনিক গ্ৰীটিংছ কাৰ্ডৰ প্ৰথম বুলি আখ্যা দিয়া হয়। ৫.৫ ইঞ্চি দৈৰ্ঘ্যৰ আৰু ৩.৫ ইঞ্চি প্ৰস্থৰ এই গ্ৰীটিংছ কাৰ্ডখনত লিখা আছিল " A Merry Christmass and A Happy New Year ".
প্ৰথম মহাসমৰৰ (১৯১৪-১৯১৮) সময়ৰ পৰা গ্ৰীটিংছ কাৰ্ডৰ ব্যৱহাৰ দ্ৰুতগতিত আৰম্ভ হয়। তাৰ মূখ্য কাৰণ হ'ল সৈনিক সকলে ঘৰৰ পৰা দূৰৈত অজান দেশ, অজান ঠাইত যুদ্ধত লিপ্ত থাকিবলগীয়া হৈছিল। সেয়েহে বৰদিন, নতুন বছৰ আদিত সৈনিকসকলে ঘৰৰ মানুহ, আত্মীয়-স্বজন, বন্ধু-বান্ধবীক সুৱঁৰি আৰু তেওঁলোকলৈ মৰম-শুভেচ্ছা গ্ৰীটিংছ কাৰ্ড যোগে পঠিয়াবলৈ লয়। দ্বিতীয় মহাসমৰে (১৯৩৯-১৯৪৫) এই পৰম্পৰা বহুগুণে বঢ়াই তোলে। ফলত সমগ্ৰ বিশ্বতে গ্ৰীটিংছ কাৰ্ড অধিক জনপ্ৰিয় হ'বলৈ ধৰে।

তথ্য সংগ্ৰহ

বাহ্যিক সংযোগ

The History Of Greeting Cards Unfurled at quillcards.com.

শ্ৰেণী:কলা
লিডু

লিডু অসমৰ তিনিচুকীয়া জিলাৰ মাৰ্ঘেৰিটা মহকুমাৰ অন্তৰ্গত এখন সৰু চহৰ। লিডু ৰেলৱে ষ্টেচন ভাৰতৰ পূব প্ৰান্তৰ ব্ৰডগজ ৰেলৱে ষ্টেচন। এই চহৰখনৰ পৰাই দ্বিতীয় বিশ্বযুদ্ধৰ সময়ত বাৰ্মাৰ মাজেদি চীনলৈ সামৰিক যোগানৰ পথ হিচাপে আমেৰিকান আৰু ইংৰাজ সেনাবাহিনীৰ ব্যৱহাৰৰ বাবে নিৰ্মাণ কৰা ষ্টিলৱেল পথৰ আৰম্ভণি ঘটিছে।

১৮৮২ চনত পূৰ্বৰ আছাম ৰেলৱে এণ্ড ট্ৰেডিং কোম্পানীয়ে মিটাৰগজ বহাওঁ‌তে লিডুত প্ৰথমটো কয়লা খনি আৰম্ভ কৰা হৈছিল। কোনো কোনো ভূতত্ত্ববিদৰ মতে এই অঞ্চলত উপলব্ধ হোৱা কয়লাৰ গুণগত মান উচ্চ আৰু ইয়াক লিডু কয়লা বুলি জনা যায়। ঠাই বিশেষে ভূপৃষ্ঠৰ পৰা পাঁচ ফুট অভ্যন্তৰতে এই অঞ্চলত কয়লাৰ স্তৰসমূহ দৃশ্যমান হয় আৰু ইয়াৰ গভীৰতা পঁচিশ ফুট পৰ্যন্ত হয়। সেয়ে ইয়াত কয়লাৰ খনন কাৰ্য সুবিধাজনক আৰু কম ব্যয়বহুল।

ইতিহাস

লিডু নামটোৰ উৎপত্তি সন্দৰ্ভত কেইবাটাও জনশ্ৰুতি আছে। কিছুসংখ্যক লোকৰ মতে এই ঠাইৰ পুৰণি অধিবাসী চিংফৌসকলৰ ভাষাত লি মানে নাও আৰু ড মানে কটা। লিড শব্দই নাও কটা বা নাও সজা ঠাইক বুজায়। লিড নামৰ অপভ্ৰংশ ঘটি পৰৱৰ্তী কালত লিডু হিচাপে পৰিচিত হৈ পৰিল বুলি কোৱা হয়। ইংৰাজ শাসনকালত কয়লাৰ আৱিষ্কাৰ হোৱাৰ পিছতেই লিডু অঞ্চলটোৱে সৰ্বভাৰতীয় মানচিত্ৰত এক গুৰুত্বপূৰ্ণ স্থান লাভ কৰে। পিছলৈ দ্বিতীয় বিশ্বযুদ্ধৰ সময়ত লিডু মিত্ৰবাহিনীৰ সামৰিক ঘাটি আছিল আৰু সামৰিক উদ্দেশ্যতেই লিডুৰ পৰা আৰম্ভ হোৱা বিখ্যাত ষ্টিলৱেল পথৰ নিৰ্মাণ কৰা হৈছিল।

শিক্ষানুষ্ঠানসমূহ

লিডু মহাবিদ্যালয়
লিডু কেন্দ্ৰীয় বাণিজ্য মহাবিদ্যালয়
লিডু কনিষ্ঠ মহাবিদ্যালয়
লিডু শংকৰদেৱ বিদ্যাপীঠ উচ্চ মাধ্যমিক বিদ্যালয়

তথ্য সংগ্ৰহ

শ্ৰেণী:অসমৰ নগৰ-মহানগৰ
শ্ৰেণী:তিনিচুকীয়া জিলা
ডলী আহলুৱালিয়া

ডলী আহলুৱালিয়া এগৰাকী ভাৰতীয় অভিনেত্ৰী আৰু সাজ-পোছাক ডিজাইনাৰ। ২০০১ চনত তেওঁ সাজ-পোছাকৰ ডিজাইনৰ বাবে সংগীত নাটক একাডেমী বঁটা আৰু লগতে তিনিটা ফিল্মফেয়াৰ আৰু তিনিটা ৰাষ্ট্ৰীয় চলচ্চিত্ৰ বঁটা লাভ কৰিছে। ৰাষ্ট্ৰীয় চলচ্চিত্ৰ বঁটাৰ ভিতৰত আছে- বেণ্ডিট কুইন (১৯৯৩) আৰু হাইদৰৰ (২০১৪) বাবে শ্ৰেষ্ঠ সাজ-পোছাক ডিজাইন বঁটা আৰু বিকি ড'নাৰৰ (২০১২) বাবে শ্ৰেষ্ঠ সহযোগী অভিনেত্ৰী বঁটা।

কৰ্মজীৱন

১৯৭৯ চনত স্নাতক ডিগ্ৰী লাভ কৰা ৰাষ্ট্ৰীয় নাট্য বিদ্যালয়ৰ প্ৰাক্তন ছাত্ৰী অহলুৱালিয়াই থিয়েটাৰৰ বাবে সাজ-পোছাক ডিজাইন কৰি নিজৰ কেৰিয়াৰ আৰম্ভ কৰিছিল। ইয়াৰ পিছত তেওঁ ১৯৯৩ চনত শেখৰ কাপুৰৰ বেণ্ডিট কুইনৰ সৈতে চলচ্চিত্ৰ কেৰিয়াৰ আৰম্ভ কৰে আৰু এই ছবিখনে শ্ৰেষ্ঠ সাজ-পোছাক ডিজাইনৰ প্ৰথমটো ৰাষ্ট্ৰীয় চলচ্চিত্ৰ বঁটা তেওঁলৈ কঢ়িয়াই আনে। ইয়াৰ পিছত তেওঁ বিশাল ভৰদ্বাজৰ দৰে উল্লেখনীয় পৰিচালকৰ দ্য ব্লু আম্ব্ৰেলা (২০০৫), ওমকাৰা (২০০৬), ব্লাড ব্ৰাদাৰ্ছ (২০০৭), কামিনী (২০০৯) আৰু হাইদৰত (২০১৪) আৰু দীপা মেহতাৰ ৱাটাৰ (২০০৫) আৰু মিডনাইটছ চিলড্ৰেনত (২০১২) পোচাক ডিজাইন কৰে। বলীউডৰ মূলসুঁতিৰ ছবিৰ সৈতে কাম কৰাৰ উপৰিও লাভ আজ কাল (২০০৯), লভ শুভ তে চিকেন খুৰানা (২০১২) আৰু ৰাকেশ ওমপ্ৰকাশ মেহৰাৰ ভাগ মিলখা ভাগতো (২০১৩) কাম কৰে।

তথ্য সংগ্ৰহ

বাহ্যিক সংযোগ

শ্ৰেণী:সংগীত নাটক একাডেমী বঁটা বিজয়ী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:পাঞ্জাবী চলচ্চিত্ৰৰ অভিনেত্ৰী
শ্ৰেণী:শ্ৰেষ্ঠ সহযোগী অভিনেত্ৰীৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:শ্ৰেষ্ঠ বেশভূষাৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:ফিল্মফেয়াৰ বঁটা বিজয়ী
অশোকা বাণ্ডাৰেজ

অশোকা বাণ্ডাৰেজ হৈছে আন্তঃৰাষ্ট্ৰীয় উন্নয়ন, ৰাজনৈতিক অৰ্থনীতি, মহিলা আৰু লিংগ অধ্যয়ন, বহুসংস্কৃতিবাদ, সংঘাত বিশ্লেষণ আৰু সমাধান, শান্তি আৰু নিৰাপত্তা, দক্ষিণ এছিয়া, শ্ৰীলংকা, জনসংখ্যা আৰু পৰিৱেশ বিজ্ঞানৰ বিশেষজ্ঞ শ্ৰীলংকাৰ শিক্ষাবিদ। মাউণ্ট হলিয়ক কলেজৰ মহিলা অধ্যয়ন কাৰ্যসূচীৰ নেতৃত্ব দিয়াৰ লগতে ৱাশ্বিংটন ডি চিৰ জৰ্জটাউন বিশ্ববিদ্যালয়ৰ পাব্লিক পলিচি ইনষ্টিটিউটকে ধৰি প্ৰতিষ্ঠানসমূহতো অধ্যাপনা কৰিছে। তেওঁ এগৰাকী যোগ প্ৰশিক্ষকও।

শিক্ষা আৰু শৈক্ষিক কেৰিয়াৰ

বাণ্ডাৰেজে শ্ৰীলংকা বিশ্ববিদ্যালয় আৰু ব্ৰীন মাউৰ কলেজৰপৰা স্নাতক ডিগ্ৰী লাভ কৰিছে। ১৯৭৫ চনত য়েল বিশ্ববিদ্যালয়ৰপৰা ধৰ্মত স্নাতকোত্তৰ ডিগ্ৰী লাভ কৰে আৰু ১৯৮০ চনত পি এইচ ডি লাভ কৰে। য়েল বিশ্ববিদ্যালয়ৰপৰা সমাজবিজ্ঞানত স্নাতক ডিগ্ৰী লাভ কৰে।

১৯৭৯ চনৰপৰা ১৯৮৫ চনলৈকে ব্ৰেণ্ডেইছ বিশ্ববিদ্যালয়ত শিক্ষকতা জীৱন আৰম্ভ কৰিছিল অশোকা বাণ্ডাৰেজে। ১৯৮৮ চনৰ পতনত তেওঁ মেকালেষ্টাৰ কলেজৰ হুবাৰ্ট এইচ হামফ্ৰে অধ্যাপিকা হিচাপে সমাজবিজ্ঞান আৰু আন্তঃৰাষ্ট্ৰীয় সম্পৰ্ক বিষয়ত অধ্যাপনা কৰে।
১৯৮৯ চনৰপৰা ২০০৬ চনলৈকে মাউণ্ট হলিয়ক কলেজত অধ্যাপনা কৰিছিল, য'ত তেওঁ কাৰ্যকাল লাভ কৰিছিল আৰু ১৯৯৫ চনৰপৰা ১৯৯৭ চনলৈকে মহিলা অধ্যয়ন কাৰ্যসূচীৰ অধ্যক্ষতা কৰিছিল। ২০০৫ চনৰপৰা ২০১২ চনলৈকে জৰ্জটাউন বিশ্ববিদ্যালয়, এডমাণ্ড এ ৱালছ স্কুল অৱ ফৰেইন চাৰ্ভিচ, চৰকাৰী বিভাগ, আৰু পাব্লিক পলিচি ইনষ্টিটিউটত অধ্যাপনা কৰিছিল আৰু ২০১০ চনৰপৰা ২০১৩ চনলৈকে আমেৰিকান বিশ্ববিদ্যালয়তো অধ্যাপনা কৰিছিল। তাৰ পিছত তেওঁ কেলিফৰ্ণিয়া ইনষ্টিটিউট অৱ ইণ্টিগ্ৰেল ষ্টাডিজৰ ডিষ্টিংচড এডজাণ্ট প্ৰফেচাৰ আৰু মঞ্চৰ নেতৃত্ব দিছে আৰু ৰাষ্ট্ৰসংঘৰ সাধাৰণ পৰিষদত ভাষণ দিছে।

তথ্যসূত্ৰ

শ্ৰেণী:শ্ৰীলংকাৰ ব্যক্তি
শ্ৰেণী:মহিলা কূটনীতিবিদ
সত্যবান সাবিত্ৰী (১৯৭৭ চনৰ চলচ্চিত্ৰ)

সত্যবান সাবিত্ৰী (ইংৰাজী: Satyavan Savithri) ১৯৭৭ চনত মুক্তি পোৱা মালয়ালম ভাষাৰ এখন ভাৰতীয় ছবি৷ পি. জি. বিশ্বম্বৰমে পৰিচালনা কৰা এই ছবিখনৰ মুখ্য ভূমিকাত কমল হাছান আৰু শ্ৰীদেৱীয়ে অভিনয় কৰিছিল৷ ছবিখন একে নামেৰে তামিল ভাষাত আৰু সত্যবানথুডু (Sathyavanthudu) নামেৰে তেলুগু ভাষালৈ ডাব কৰা হৈছিল।

পটভূমি

ছবিখনৰ কাহিনী কিংবদন্তিৰ চৰিত্ৰ সাবিত্ৰী আৰু সত্যবানৰ ওপৰত আধাৰিত৷ যুধিষ্ঠিৰৰ প্ৰশ্নত মাৰ্কণ্ডেয়ে কোৱাৰ দৰে দ্ৰৌপদীৰ ভক্তিৰ সৈতে সাবিত্ৰীৰ ভক্তিৰ সাদৃশ্য আছিল। মহাকাব্য মহাভাৰতৰ পৰাই ছবিখনৰ কাহিনীভাগ লোৱা হৈছে।

অভিনয় শিল্পীসকল

ছবিখনত সত্যবানৰ চৰিত্ৰত কমল হাছান, সাবিত্ৰীৰ চৰিত্ৰত শ্ৰীদেৱী আৰু অৰুন্ধতী দেৱীৰ চৰিত্ৰত কবিয়ুৰ পোন্নাম্মাই অভিনয় কৰিছিল৷ অন্য অভিনয় শিল্পীসকল হৈছে জোচ প্ৰকাশ, শংকৰড়ী, আদূৰ ভাছি, থিক্কুৰিছি সুকুমাৰন নাইৰ, শ্ৰীলতা নাম্বুতিৰি, পট্টম সদন, পি কে আব্ৰাহাম, মানৱালন জোচেফ, টি পি মাধৱন, কাদুভাক্কুলাম এণ্টনি, আৰণমুলা পোন্নাম্মা, বেবী সুমতী আদি৷

তথ্য সংগ্ৰহ
সোণাৰ বৰণ পাখি (চলচ্চিত্ৰ)

সোণাৰ বৰণ পাখি হ’ল গোৱালপৰীয়া লোকগীতৰ শিল্পী প্ৰতিমা বৰুৱা পাণ্ডেৰ ওপৰত আধাৰিত ২০১৬ চনত মুক্তি লাভ কৰা এখন অসমীয়া ছবি। ছবিখনৰ পৰিচালক হ’ল ববী শৰ্মা বৰুৱা।

কলা-কুশলী

আগ বয়সৰ প্ৰতিমা বৰুৱা পাণ্ডেৰ চৰিত্ৰত প্ৰণামী বৰা
প্ৰকৃতিষ বৰুৱাৰ চৰিত্ৰত প্ৰাঞ্জল শইকীয়া
বৃদ্ধ বয়সৰ প্ৰতিমা বৰুৱাৰ চৰিত্ৰত আৰতি বৰুৱা
প্ৰতিমা বৰুৱাৰ মাতৃৰ চৰিত্ৰত কমল প্ৰিয়া দাস
শিশু অৱস্থাৰ প্ৰতিমা বৰুৱাৰ চৰিত্ৰত সুস্মিতা ৰয়
গংগা শংকৰ পাণ্ডেৰ চৰিত্ৰত জগদীশ ডেকা
ঋত্বিক ঘটকৰ চৰিত্ৰত ধ্ৰুৱ জ্যৌতি কুমাৰ
ভূপেন হাজৰিকাৰ চৰিত্ৰত নিলিম চেতিয়া

তথ্য সংগ্ৰহ

বাহ্যিক সংযোগ

শ্ৰেণী:অসমীয়া চলচ্চিত্ৰ
শ্ৰেণী:২০১৭ বৰ্ষৰ অসমীয়া চলচ্চিত্ৰ
শ্ৰেণী:২০১০ দশকৰ অসমীয়া চলচ্চিত্ৰ